J&T vraj chce vstúpiť do biznisu s potravinami. Sieť hypermarketov je už u nás hustá dostatočne a tak sa rôzni podnikatelia obzerajú po ďalšej kapitole zásobovania obyvateľstva rýchlobrátkovým tovarom: menšie miestne či sídliskové potraviny a supermarkety. Tam je trh neskonsolidovaný, okrem systému COOP Jednota neexistuje jeden veľký hráč, ktorý by disponoval veľkým podielom na trhu. Skôr máme veľké množstvo menších prevádzkovateľov. A v tomto segmente sa určite udejú ešte veľké pohyby.
Čudujeme sa, že sa hovorí práve o J&T, nemajú s týmto biznisom skúsenosti. Ale to nemala ani Penta, keď postavila v Poľsku sieť Žabka, následne ju postavila aj v Česku a kompletne predala britskému Tescu.
V súvislosti s počuť o sieti Terno Slovensko a Moja Samoška. Terno určite potrebuje partnera na rozvoj, je príliš malé. Moja Samoška systematicky obsadzuje sídliskové a dedinské potraviny v Bratislavskom kraji a aby stratégiu dotiahla a expandovala ďalej, tiež potrebuje strartegického partnera. Aj keď pri množstve investícií, ktoré už urobila, určite nejaký partner v pozadí existuje.
A možno sa to už celé stalo. Spoločnosť Dilligentia R.C., ktorá Samošky prevádzkuje, má už od marca nového spolumajiteľa – RFG Invest Romana Fečíka, ktorý odvtedy kontroluje firmu aj v predstavenstve. Bývalý šéf Poštovej banky je dnes členom jej predstavenstva. (Mimochodom, banku kontrolovala J&T čiastočne, onedlho bude úplne.) A že predsalen to môže znamenať aj investíciu nielen od RFG Invest ako súkromnej aktivity Romana Fečíka, ale aj od finančného ústavu v rukách J&T, môžu nasvedčovať aj posledné marketingové kroky. Moja Samoška rozbehla súťaž, v ktorej pri platbe kartou Poštovej banky získate výhody.
Ikona 90´s sa porúča. Kenvelo mizne z Bratislavy
Po predajni v Auparku odchádza Kenvelo aj z Avionu. Z Bratislavy v tak odchádza veľká lokálna značka, ktorá v 90. rokoch využila, že sa sem nechcelo veľkým hráčom ako Zara, C&A alebo H&M. V opojení z úspechu nemyslela na to, čo bude po ich príchode. Nielenže sa na to nepripravila pred tým, nereagovala ani po tom. A tak predajne Kenvelo v nákupných centrách vynikali už len ponurosťou a nekvalitným vzhľadom oblečenia mimo aktuálnych trendov. Je záhadou, že prevádzky v Auparku a Avione vydržali tak dlho.
Po Slovensku je roztrúsených niekoľko nevzhľadných Kenvelo predajní, niekde aj subformát Kenvelo Kids. Podľa oficiálneho webu pôsobí turecko-česká značka okrem domáceho a nášho trhu ešte v Bulharsku, Moldavsku, Maďarsku a Rumunsku. Zoznam pobočiek na ich webe je však neaktuálny. Ťažko preto povedať, či si na Balkáne vedia poradiť s príchodom globálnych značiek lepšie.
Ahold, Hypernovy a Alberty na odchode?
Hypernova dala ďalší signál o svojej neschopnosti pôsobiť na Slovensku a nevôli robiť niečo iné, ako udržiavať súčasný stav do neznámeho bodu. Svoj hypermarket v Komárne odstupuje Tescu. To ešte v Komárne nie je a navyše budovy oboch sietí sú podobné, čo sú zrejme okolnosti, ktoré prispeli k tomu, aby sa obe skupiny dohodli. Uvidíme, či je Ahold s Hypernovami na Slovensku na tom tak zle, aby v menej šťastných prípadoch ponechávala po Slovensku po prípadnom odchode takmer dve desiatky prázdnych búd
Ďalšie CBA Centy a Moje Samošky, (vraj) k nám ide Bageterie Boulevard
- Terno sa snaží opäť vylepšovať imidž výrobkom CBA, ktorými pred časom nahradil privátne značky COOP Jednoty. Tentoraz je to súťaž s hlasovaním o najkvalitnejší výrobok
- Moja Samoška otvorila (podľa našich prepočtov) 46. supermarket. Je na Muškátovej ulici v bratislavskom Ružinove
- Veľmi sa tešíme, ak sa podarí Bageterii Boulevard vstúpiť na Slovensko. Ale – o vstupe na Slovensku už hovorila napríklad aj taká Paneria :)
- Rozširuje sa aj ďalší domáci koncept, lučenecká CBA Slovakia a jej Cent. Desiaty, vraj najmodernejší, je v Partizánskom
Páči sa vám seriál "Musíte vedieť"? Dajte nám o tom vedieť v komentároch
- Nové články Reťazce.sk vo vašej e-mailovej schránke! Zadajte svoj e-mail do okienka vpravo hore
- Najčerstvejšie novinky presne tak a v momente, kedy ich zachytíme, nájdete na Facebook.com/Retazce
- Máte pre nás nejaké novinky? Píšte na firstname.lastname@example.org alebo na nástenke nášho Facebook.com/Retazce